นักลงทุนเทขาย PE ฉุดหุ้นรูด 8% วิตกศาลฯ สั่งชดใช้ค่าเสียหายให้ NWR
นักลงทุนเทขาย PE ฉุดหุ้นรูด 8% วิตกศาลฯ สั่งชดใช้ค่าเสียหายให้ NWR ณ เวลา 10.44 น. ราคาหุ้น PE อยู่ที่ 0.56 บาท ลบ 0.05 บาท หรือ 8.20% สูงสุดที่ 0.58 บาท ต่ำสุดที่ 0.54 บาท ด้วยมูลค่าซื้อขาย 0.67 ล้านบาท
15 ธ.ค. 2560

สืบเนื่องจากกรณีเมื่อวานนี้ (14 ธ.ค.) บริษัท พรีเมียร์เอ็นเตอร์ไพรซ์ จำกัด (มหาชน) หรือ PE แจ้งต่อตลาดหลักทรัพย์แห่งประเทศไทย (ตลท.) ถึงกรณีที่บริษัทได้ถูกบริษัท เนาวรัตน์พัฒนาการ จำกัด (มหาชน) หรือ NWR ยื่นฟ้องเป็นจำเลยในคดีแพ่งเกี่ยวเนื่องกับกระบวนการฟื้นฟูกิจการต่อศาลล้มละลายกลางเป็นคดีหมายเลขดำที่ พก.6/2558 นั้น
โดยศาลล้มละลายกลางได้มีคำพิพากษาให้บริษัทชำระเงินให้บริษัท เนาวรัตน์พัฒนาการ จำกัด (มหาชน) หรือ NWR  เป็นจำนวนเงิน 478,774,424.90 บาท พร้อมด้วยดอกเบี้ยในอัตราร้อยละ 7.5 ต่อปี จากต้นเงินดังกล่าว นับจากวันที่ 23 ก.ค. 2546 เป็นต้นไปจนกว่าจะชำระเสร็จสิ้น โดยบริษัทจะเรียนชี้แจงเพิ่มเติมในส่วนรายละเอียดของการวินิจฉัยของศาล ภายหลังจากที่บริษัทได้รับสำเนาคำพิพากษาของศาลแล้ว
อย่างไรก็ตาม บริษัทมีสิทธิที่จะยืนอุทธรณ์ต่อศาลฎีกาในวันที่ 14 ม.ค.2561 เพื่อคัดค้นคำวินิจฉัยของศาลล้มละลายกลางดังกล่าว โดยบริษัทจะรายงานความคืบหน้าในการดำเนินการให้ท่านทราบต่อไป
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า หากคิดมูลค่าเงินที่ต้องชำระบวกกับอัตราดอกเบี้ยที่ 7.5% ต่อปี เป็นระยะเวลา 15 ปี รวมเป็นดอกเบี้ย 538.61 ล้านบาท จะเท่ากับว่ามูลค่าที่ PE ต้องชำระให้กับ NWR รวมเงินต้น 478.77 ล้านบาทเป็นเงินทั้งสิ้น 1.02 พันล้านบาท
อย่างไรก็ตาม หากมีการคิดมูลค่าด้วยวิธีทบต้นทบดอกจะเท่ากับว่ามูลค่าทั้งหมดที่ต้องชำระรวมอัตราดอกเบี้ยจะอยู่ที่ 1.40 พันล้านบาท ซึงขณะนี้ยังไม่เป็นที่แน่ชัดว่าการชำระเงินดังกล่าวจะใช้วิธีคำนวณดอกเบี้ยแบบใด
โดยวันนี้ (15 ธ.ค.) ณ เวลา 10.44 น. ราคาหุ้น PE อยู่ที่ 0.56 บาท ลบ 0.05 บาท หรือ 8.20% สูงสุดที่ 0.58 บาท ต่ำสุดที่ 0.54 บาท ด้วยมูลค่าซื้อขาย 0.67 ล้านบาท

ทั้งนี้ ราคาหุ้น PE ปรับตัวลงแรง คาดว่าเป็นผลมานักลงทุนเกิดความวิตกกังวลจากกรณีดังกล่าว เนื่องจากจำนวนเงินที่ PE จะต้องชำระค่าเสียหายจากคดีข้างต้นให้กับ NWR นั้นมีมูลค่าค่อนข้างสูงเมื่อเทียบกับรายได้และกำไรของ PE จึงอาจส่งผลให้ PE ประสบปัญหาในการชำระค่าเสียหายให้กับ NWR
โดยรายได้งวด 9 เดือนแรงปี 60 ของ PE อยู่ที่ 563.90 บาท ขณะที่งวด 9 เดือนแรกขาดทุน 0.46 ล้านบาท